VENDIM
Nr. 45, datë 29.3.2024

MBI FILLIMIN E PROCEDURËS PËR SHQYRTIMIN E “DRAFTKONTRATËS PËR DIFERENCË (CFD) KUSHTET E PËRGJITHSHME TË KONTRATËS TIP PËR MBËSHTETJE”

[bookmark: _GoBack]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 14, të ligjit nr. 24/2023, “Për nxitjen e përdorimit të energjisë nga burimet e rinovueshme”; si dhe të neneve 19 dhe 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 29.3.2024, pasi shqyrtoi relacionin me nr. 823 prot., datë 26.3.2024, të përgatitur nga Drejtoritë Teknike, “Mbi fillimin e procedurës për shqyrtimin e “Draftkontratës për Diferencë (CFD), kushtet e përgjithshme të kontratës tip për mbështetje”
konstatoi se:
- Enti Rregullator i Energjisë, mbështetur në nenin 14, pika 2, të ligjit nr. 24/2023, “Për nxitjen e përdorimit të energjisë nga burimet e rinovueshme” është autoriteti përgjegjës për miratimin e “Kushteve të përgjithshme të kontratës tip për mbështetje”.
- Referuar nenit 14, të ligjit nr. 24/2023, “Për nxitjen e përdorimit të energjisë nga burimet e rinovueshme” parashikon se: 1. Kontratat për mbështetje përfshijnë: a) kushtet e përgjithshme, të cilat përbëhen nga kushte dhe terma kontraktualë të standardizuar, që janë të ngjashëm me të gjitha projektet e krahasueshme; b) kushtet individuale, të cilat përbëhen nga kushte specifike të zbatueshme për projekte individuale dhe/ose zgjedhje midis opsioneve të disponueshme sipas kushteve të përgjithshme; 2. Kushtet e përgjithshme të kontratës tip për mbështetje miratohen nga Enti Rregullator i Energjisë; 3. Në një proces konkurrues, ministri mund të publikojë paraprakisht si pjesë të dokumenteve të procedurës konkurruese kushtet e përgjithshme dhe individuale të kontratës përkatëse për mbështetje; 4. Kontratat për mbështetje përgjithësisht kanë një kohëzgjatje prej 15 vjetësh.
- Në lidhje me përmbushjen e detyrimit që rrjedh nga dispozita e sipërcituar dhe mbështetur në “Rregulloren për organizimin, funksionimin dhe procedurat e ERE-s”, të miratuar me vendimin e Bordit të ERE-s nr. 96, datë 17.6.2016, por dhe në zbatim të vendimit të Bordit të ERE-s nr. 351/2023, “Për miratimin e kalendarit të masave të ERE-s për vitin 2023, në kudër të plotësimit të rekomandimeve të rezolutës për vlerësimin e veprimtarisë së Entit Rregullator të Energjisë miratuar nga Kuvendi i Shqipërisë”, nëpërmjet konsulentit të kontraktuar nga Ministria e Infrastrukturës dhe Energjisë (MIE), nëpërmjet postës elektronike (email) të datës 19.12.2023, na ka vënë në dispozicion draftmarrëveshjen për “Kontratën për Diferencë” në gjuhën shqipe dhe angleze.
- Nga vlerësimi paraprak i kushteve të përgjithshme të “Draftkontratës për Diferencë” rezulton se marrëveshja përmban 24 klauzola dhe 6 shtojca të cilat parashikojnë detyrimet dhe përgjegjësitë e palëve nënshkruese nga njëra anë i. pala mbështetëse në cilësinë e “palës për mbështetje/autoriteti kontratktues”; dhe nga ana tjetër ii. prodhuesi (BRE) në cilësinë e “shitësit/zhvilluesit”.
- Draftkontrata për Diferencë ka për qëllimin të përcaktojë kushtet e përgjithshme që synojnë rregullimin e marrëdhënieve juridike/financiare që lidhen me: i. projektimin; ii. financimin; iii. Ndërtimin; iv. Funksionimin; v. garancitë; dhe vi. mirëmbajtjen e centralit të prodhimit të energjisë elektrike nga burimet e rinovueshme (BRE), me një kapacitet të instaluar specifik dhe që do të kenë vendndodhjen brenda territorit të Republikës së Shqipërisë.
Për gjithë sa më sipër, Bordi i ERE-s

VENDOSI:

1. Fillimin e procedurës për shqyrtimin dhe miratimin e kushteve të përgjithshme të “Kontratës për Diferencë”.
2. Drejtoria Juridike dhe e Zgjidhjes së Mosmarrëveshjeve të njoftojë Ministrinë e Infrastrukturës dhe Energjisë, si dhe palët e interesit për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

